ھیدایەت عەبدوڵڵاپوور
ھیدایەت عەبدوڵڵاپوور (لەدایکبووی ١٩٩٠ لە شنۆ - مردووی ٢٠٢٠ لە شنۆ) زیندانییەکی سیاسیی ڕۆژھەڵاتی کوردستان بوو کە ١١ی ئایاری ٢٠٢٠ (٢٢ی بانەمەڕی ١٣٩٩ی کۆچی ھەتاوی) بە نھێنی لەلایەن کۆماری ئیسلامی ئێرانەوە بە تۆمەتی ھاوکاری لەگەڵ حدکا (دژایەتی لەگەڵ خودا) تیرباران کرا.

دەستبەسەر کردن 
ھیدایەت عەبدوڵڵاپوور کوڕی ئەبووبەکر و مەرجان خەڵکی گوندی قەرەسەقەلی شنۆ چل و نۆ ڕۆژ دوای تێکھەڵچوونی حیزبی دیموکراتی کوردستانی ئێران و ڕژیمی ئێران (١٥ی حوزەیرانی ٢٠١٦ - ٢٦ی جۆزەردانی ١٣٩٥) لە دێی خۆیان، ھاوڕێ لەگەڵ شەش کەسی تری خەڵکی وێ بە ناوەکانی حاسڵ عەزیزی، جەلال مەسرووری، کەماڵ مەسرووری، زاھیر فەرامەرزی، یاقووب بائەکرەم و سەدیق بائەکرەم لە ڕێکەوتی ١٣ی گەلاوێژ - ٣ی ئابی لەلایەن ئیتلاعاتی سپاوە دەستبەسەر کرا و دوای حەفتا و چوار ڕۆژ ئەشکەنجە لە گرتووخانەی ئیتلاعاتی ورمێ بۆ بەندیخانەی ورمێ گوازراوە. لەژێر ئەشکەنجەدا دانیان پێ دانا کە لەو شەڕەدا دەستی بووە بەڵام ھیدایەت نە چەکی پێ بووە و نە لە کاتی شەڕەکەدا لە ناوچەکە بووە.

گوللەباران کردن 
ُشوباتی ٢٠١٧ - ڕێبەندانی ١٣٩٥ لە لقی دووی دادگای شۆڕشی ورمێ بە تۆمەتی ھاوکاری لەگەڵ حدکا لە شەڕی قەرەسەقەلدا واتە محاربە و دژایەتی لەگەڵ خودا بە سێدارە مەحکووم بوو. دوای دەربڕینی ناڕەزایەتی بۆ حوکمەکە ھەمدیسان لە ٨ی تشرینی یەکەمی ٢٠١٨ - ١٦ی ڕەزبەری ١٣٩٧دا لەلایەن لقی چل و حەوتی ئەنجومەنی باڵا پەسەند کراوە و بە پارێزەران و بنەماڵەکەی ڕاگەیەندرا. ٩ی ئایاری ٢٠٢٠ - ٢٠ی بانەمەڕی ١٣٩٩ ھیدایەت لە بەندیخانەی ورمێ ڕاگوێزرا و بۆ ماوەی یەک مانگ بێسەروشوێن بوو و بەرپرسان بە بێڕێزی و گاڵتە پێ کردن بە بنەماڵەکەیان دەگوت: «لە قەبرستان بەدوایدا بگەڕێن». لە ئاکامدا لە ١٠ی حوزەیرانی ٢٠٢٠ - ٢١ی جۆزەردانی ١٣٩٩ تەنیا ئەوەندە ھەواڵە ڕاگەیەندرا کە دوو ڕۆژ دوای ڕاگوێستنی (١١ی ئایار - ٢٢ بانەمەڕ) لە پادگانێکی شنۆ بە ئامادە بوونی کەسوکاری کوژراوانی شەڕەکە لە سێدارە دراوە کە دواتر بینا بە وتەی حدکا و ئەو گەواییەی ٢٤ی حوزەیران درایە دەست بنەماڵەکەی ڕوون بۆوە کە تیرباران کراوە؛ ئەوە لە حاڵێکدا بوو کە لە ھەشتاکانی زایینییەوە کەس لە ئێران گوللەباران نەکرابوو. عەبدوڵڵاپوور پێنج مانگ بوو ئیزنی دیتنی ھاوسەر و منداڵەکانی نەبوو.

کاردانەوەکان 
 لێبوردنی نێونەتەوەیی داوای لە ئێران کرد چارەنووس و شوێنی ھیدایەت عەبدوڵڵاپوور ئاشکرا بکات یان دەنا ھەواڵی نەمان و لە سێدارە دانی بڵاو کاتەوە و تەرمەکەی بداتەوە دەست کەسوکاری؛ ھەرەھا وتی ئەو شێوە بێ ھەواڵ ھێشتنەوە و ھەڵسوکەوت کردنە لەگەڵ بنەماڵەکەی دەبیتە ھۆی پەژارەی زیاتر و دووپاتی کردەوە بە ھەر شێوەیەک دژی سزای سێدارەیە.
 ناوەندی ھاوکاریی حیزبەکانی کوردستانی ئێران لە ڕاگەیەندراوێکدا ئیعدامی ھیدایەت عەبدوڵڵاپووری مەحکووم کرد.
 ئەنجومەنی مافی مرۆڤی نەتەوە یەکگرتووەکان ئیعدامی ھیدایەت عەبدوڵڵاپووری مەحکووم کرد و وتی ئەو کارە دژ بە یاسایە و ئێستا تووڕە و دڵگرانین.
 کۆمەڵەی مافی مرۆڤی کوردستان ئەو ڕووداوەی بە جەنایەتێکی دژ بە مرۆڤایەتی پێناسە کرد.

سەرچاوەکان 

کوردەکانی ڕۆژھەڵاتی کوردستان
لەدایکبووانی ١٩٩٠
مردووانی ٢٠٢٠
لەسێدارەدراوانی کورد
شەھیدانی کورد